Exempció de l'IBI i reducció el IAE als afectats per la DANA 2024 que hagen sigut reallotjats o hagen vist interrompuda la seua activitat
12 de desembre de 2024

L'Ajuntament de Xirivella ha iniciat el procés de tramitació perquè els veïns i empreses afectats per la DANA puguen acollir a l'exempció de l'Impost sobre Béns immobles (IBI) i a la reducció de l'Impost sobre Activitats Econòmiques (IAE), tal com s'estableix en el Reial decret llei 6/2024, de 5 de novembre, que contempla mesures fiscals excepcionals per a mitigar els efectes d'esta emergència. Estes iniciatives busquen alleujar la càrrega tributària dels qui han patit les conseqüències del temporal. 

L'exempció de l'IBI s'aplicarà als immobles urbans, rústics i de característiques especials situats en el terme municipal de Xirivella que hagen patit danys greus com a conseqüència directa de la DANA. Entre els requisits per a accedir a esta mesura es troba la necessitat que les persones afectades o els béns que posseïsquen hagen hagut de patir un reallotjament total o parcial en altres habitatges o locals fins que els danys siguen reparats per als immobles urbans, o  pèrdues en les produccions agrícoles i ramaderes per als immobles rústics.

Per part seua, la reducció del IAE està dirigida a les empreses i activitats econòmiques que hagen vist interromput el seu funcionament degut a danys en els seus locals de negoci. Esta reducció serà proporcional al temps en què estes activitats hagen romàs tancades, i en els casos més greus, que hagen suposat el tancament definitiu, es contemplarà la devolució total de l'impost corresponent a l'exercici 2024.

Per a facilitar la sol·licitud d'estos beneficis fiscals, l'Ajuntament ha definit un procediment clar que inclou la presentació de documentació específica per part dels afectats. Entre els documents necessaris es troben declaracions responsables, proves gràfiques dels danys patits i certificats d'activitat econòmica. En els casos de tancament temporal o definitiu de l'activitat, serà imprescindible aportar justificants addicionals, com a notificacions de cessament o documents relacionats amb l'aplicació d'expedients de regulació temporal d'ocupació (ERTE).

La regidora d'Hisenda ha destacat que aquestes mesures són una mostra del compromís de l'Ajuntament amb les famílies i empreses de Xirivella que han patit les devastadores conseqüències de la DANA. Segons les seues paraules, l'equip de govern pretén facilitar i agilitar totes les possibles ajudes econòmiques.

Els afectats podran presentar les seues sol·licituds per la seu electrònica de l'Ajuntament de Xirivella.